Prižig BeJazzy
2025-12-12 20:00 (Europe/Ljubljana) | Antonov dom na Viču, Tržaška cesta 85, Ljubljana, Osrednja slovenija, 1000 Ljubljana, Slovenia
Prižgimo december z glasbo!
Vokalna skupina BeJazzy vabi na koncert Prižig BeJazzy, kjer se bodo srečali jazz, zabavne melodije in praznični utrip.
Ob večeru polnem energije, iskrivih glasov in toplih harmonij bodo z nami nastopili tudi izbrani solisti.
Dobrodošli, da skupaj z nami ustvarite glasbeni prižig decembrskega vzdušja.
Vokalna skupina BeJazzy iz Ljubljane je energična, razigrana in predana pevska zasedba, ki z močno ljubeznijo do jazza in zabavne zborovske glasbe že več kot desetletje ogreva ljubljanske odre in srca poslušalcev. S svojo navdihujočo interpretacijo podira zvočne in žanrske meje ter na odru ustvarja pristno, sodobno in iskrivo vokalno doživetje.
Skupina združuje tako mlade pevce kot tiste, ki mladost ohranjajo po duhu, vse pa povezuje strast do prepevanja in skupnega muziciranja. Njihovi nastopi so polni nalezljive energije, igrivosti in izstopajoče vokalne dinamike.
BeJazzy deluje pod umetniškim vodstvom Ksenje Pirc, ki skupino vodi že od ustanovitve in jo s svojim glasbenim vizionarstvom usmerja v ustvarjanje svežih, drznih in barvitih zvočnih podob.

ŽKZ Anamanka: Koncert Prehajanja od sanj do neskončnosti
2024-11-21 19:00
ŽKZ Anamanka iz Ribnice pod umetniškim vodstvom Simona Korošca pripravlja ponovitev koncerta Prehajanja od sanj do neskončnosti, ki bo v četrtek, 21.11.2024, ob 19. uri, v Antonovem domu na Viču v Ljubljani.
Kot gost se jim bo na odru pridružil beatboxer Matej Virtič, na klavirju jih bo spremljala Teja Bogdanova. Koncert bodo popestrili tudi a capella gospel zbor Bee Geesus.
Z zgodbo jih bo povezoval dr. Ambrož Kvartič.
Obeta se lep glasbeni večer, zato vljudno vabljeni!

“PESEM VABI” koncert Vokalne skupine BeJazzy
2023-04-15 20:00 - 21:15
PESEM VABI – koncert vokalne skupine BeJazzy
Antonov dom 15. 4. 2023 ob 20.00
Lepo vabljeni, da se na sobotni večer, 15. aprila, ob 20.00 prepustite raznolikim pesmim, ki bodo zazvenela z odra Antonovega doma.
S koncertom PESEM VABI ponujajo za vsakogar nekaj. Vsem znane zimzelene melodije očarajo s svojimi poetičnimi besedili in večnimi melodijami, nekaj bo šaljivih napevov, z ljudsko pesmijo v modernejši vokalni preobleki pa se dotaknemo tudi slovenskega izročila. Seveda – manjkalo ne bo jazzovskih standardov, ki prepevajo o večnem iskanju prave ljubezni tako v baladah kot igrivih pesmih v ritmu svinga. Za trenutek bomo skočili tudi v latino vode in se pozibavali v ritmu sambe. Vse, se ve, acapela.
Za ubranost glasov in usklajenost ritma pevk in pevcev BeJazzy skrbi zborovodkinja Ksenja Pirc.
Koncert bodo dodatno popestrile čudovite gostje, vokalna skupina Svetlice pod vodstvom Martine Kramžar, ki vas povabijo v svoj svet glasbe.
Pester in raznolik koncert vas zagotovo ne pusti ravnodušne.
Vstopnice po 15 eur so že pri pevcih BeJazzy.
Na dan koncerta bodo v prodaji 1 uro pred koncertom v avli dvorane.
Se vidimo!

Zabavna AVDICIJA BeJazzy
2023-01-24 19:30 - 22:00
Vabimo v naš pevski zbor – vokalno skupino BeJazzy k petju zabavne slovenske in tuje džezovske zimzelene popevke.
Vaje so v Ljubljani vsak torek med 19.30 in 22.00. Prijavi se!
Zborovsko petje nas po tegobah vsakdana nas pomirja, poživlja in polni z energijo hkrati. Predstavlja močen ritual izražanja in povezovanja v izogib nepotrebnim bolečinam, ki nam jih prinaša ta nenaravna odmaknjenost od vsega, ki jo živimo danes.

ZEMLJA PLEŠE – z vokalno skupino BeJazzy
2018-05-13 19:30
Vokalna skupina BeJazzy vas bo s koncertom »ZEMLJA PLEŠE« prevzela.
Z džezovskimi akordi vas bo zazibala v sving ritme, ter vas spomnila na zimzelene melodije slovenske popevke in pesmi drugih dežel.
Vokalna skupina BeJazzy je mešana družba pevcev, ki se z zanosom predajajo džezovskemu petju brez instrumentalne spremljave. Izvajajo svojevrsten, pester program, ki ga bogatijo z obujanjem domačih in tujih, nekaterih že pozabljenih popularnih pesmi iz sveta zabavne glasbe, džeza in sving standardov.
Koncert bodo popestrili tudi plesni gostje.
Vlasta Veselko in Joël Silva, sta spoznala tango v Buenos Airesu. Svoj ples vidita kot dinamičen in igriv, pri čemer ustvarjata globoko povezanost drug z drugim, da se lahko gibljeta kot eno in izrazita svoje občutke ob plesu na petje vokalne skupine BeJazzy.
Vlasta kot profesionalna plesalka in koreografinja sodobnega plesa, dela kot plesalka in učiteljica tanga. Joël prihaja iz Portugalske, v iskanju znanja in izkušenj ga je pot pripeljala tudi v Ljubljano.
NAKUP VSTOPNIC: https://www.mojekarte.si/si/zemlja-plese-z-vokalno-skupino-bejazzy/vstopnice-156084.html

Koncert Vokalnega kvarteta OPUS CUATRO
2018-05-11 20:00
Pomlad je tu, popki se odpirajo in preden pride poletje vam želimo zapeti najlepše pesmi za dušo in srce!
Na tokratno pomlad smo še posebej ponosni, saj bomo gostili Argentinski vokalni kvartet OPUS CUATRO, ki letos obeležuje svojo 50-letnico obstoja! Več kot 7000 nastopov in več kot 450 mest je že za njimi – izkušeni mački imajo v sebi latinski temperament, ki se mu enostavno ni moč upreti!
Del koncerta bodo peli sami, del koncerta pa se jim bo pridružila Vokalna skupina Bird-land.
Prodaja vstopnic: https://www.mojekarte.si/si/opus-cuatro/vstopnice-155455.html

Komorni zbor Megaron - Pomladni koncert
2017-03-31 20:00
“Holadrijo, holadra!
Pomlad je spet prišla,
pojmo veseli vsi,
da čez polje se glasi…”
(F. Ločniškar – Borisov, prir. Marij Kogoj)
Na zadnji marčevski dan bomo pevke in pevci KZ Megaron nastopili na spomladansko obarvanem, glasbeno zelo pestrem koncertu. Le-ta bo v dvorani Antonovega doma v petek, 31. 3., s pričetkom ob 20. uri.
Vstop je prost.
Upamo, da se boste našemu vabilu odzvali v čimvečjem številu; obljubimo, da boste v naši družbi preživeli prijeten večer! 🙂

Jazzva
2015-12-16 19:30
Vokalna skupina Jazzva vam bo na koncertu v Antonovem domu na Viču predstavila, kaj je skuhala v zadnjem letu dni. Prisluhnili boste lahko živahnim vokalnim izvedbam svetovnih glasbenih uspešnic, prav tako pa ne bo manjkalo popularnih vokalnih priredb iz Jazzvinega stalnega repertoarja. Vsa glasba, od slovenskih zimzelenih popevk, jazzovskih melodij, do najnovejših hitov, bo, kot je za Jazzvo značilno, izvedena izključno z glasovi, brez spremljave inštrumentov.
